amanoisuno/poetBack huggingface dataset:
野寺 釋文珦 
野寺居來歲月長，幽深真是隠人鄉。怪枝結頂青松古，巨石分流碧澗長。拈弄詩章非俗事，斷除禪病得良方。因悲竊國亡身者，枉作塵勞夢一場。
題逆賈 釋文珦 
逆賈猖狂秉國鈞，民彝帝業總成塵。虔劉幾似刀兵劫，全活幸蒙天地仁。衆醉有誰知甲子，獨醒還自記庚申。鼎湖龍馭重回首，應悔當年錯用人。
晚步 釋文珦 
竹杖芒鞋晚步遲，爲貪山水有清暉。栖鴉已带殘陽去，牧豎遥穿薄靄歸。可保禪身終放浪，從教塵世各脂韋。閒中自有無窮樂，敢道麻衣勝錦衣。
因悟 釋文珦 
因悟維顛匪一繩，遂無心續祖師燈。祇圖塵世難窺影，遠入深峰不記層。土木形骸從朽腐，冰霜志節自堅凝。非吾同伴如相覓，牢閉蓬門定不譍。
天地之間有此身 釋文珦 
天地之間有此身，此身豈肯惹風塵。竹籬茅舍居來穩，紙帳蒲團趣更真。行己作成山水癖，到頭不是利名人。使予生遇陶唐世，當與許由巢父倫。
老身 釋文珦 
老身到此合稱翁，雙足蹣跚兩耳聾。聊託迂疎居世表，幸無名字到官中。生期槁木寒灰盡，性與孤猿野鶴同。去歲有錐無地卓，今年錐地併皆空。
洞霄宮 釋文珦 
山勢逶迤九鎖分，洞天終自異人羣。君王在昔曾游幸，故老猶今述見聞。瀑濺鶴衣明似雪，氣蒸龍穴暗成雲。夢回髣髴鳴笙磬，定有游仙拜老君。
出遊歸隠 釋文珦 
出遊歸隠兩無心，非慕沃洲支道林。啗柏自然閑土銼，製荷曾不費金鍼。悠悠往事空塵夢，冉冉餘生任陸沉。頗謂天閑千里馬，難勝寥廓九臯禽。
山中老宿 釋文珦 
雲壑居來歲月長，千株松下一間房。掃空心地苕花帚，熏徹根塵柏子香。施法定應拈麈柄，接人曾不下禪床。生緣已自都忘了，唯道西歸有故鄉。
禪翁 釋文珦 
禪翁八十鬢如霜，冷坐雲邊舊竹房。唯放此身長嬾散，更無餘事可思量。飛流激石泉珠迸，斜照入林松影長。即景成詩疑未穩，更尋樵父爲平章。
哭恭仲溫 釋文珦 
信敬謙勤德更純，江湖風誼最相親。曾知九要三玄髓，豈混重泉一窖塵。此日傷心亡我友，異時再面是他人。山中弟子懷師德，各翦生綃暗寫真。
西風 釋文珦 
西風吹鬢鬢成霜，變異無端那有常。交友後先同昨夢，老人八十尚他鄉。書空鴈字行疎密，泣砌蟲吟韻短長。盡是客中秋意緒，誰能對此不凄涼。
歸來 釋文珦 
歸來巖下養衰形，日日眠雲聽瀑聲。但愛一閒堪佚老，翻思萬卷是勞生。人嫌草座麻衣陋，自守芝翁木客盟。沒齒如斯吾事足，更無他事可關情。
自愛 釋文珦 
自愛予生愛性真，真存渾不管渠嗔。從來有水有山處，著得無名無利人。騰踏豈須誇駔駿，幽潛端可養精神。盡向雲邊尋隠迹，誰知雲是老夫身。
人壽 釋文珦 
人壽百年三萬日，有誰曾滿百年來。騰騰任運聊堪樂，汩汩勞生盡可哀。富貴惟增身外累，酕醄當覆掌中杯。到頭一等皆歸死，未死須教笑口開。
老子 釋文珦 
老子深棲趣已成，塵鞿何計可相縈。寒泉一道知來脈，靈木多年産寄生。雲外暗藏龍虎穴，風中清度鶴猿聲。過從等是無心侶，同喫山厨芋顆羹。
採蓮曲  其一 釋文珦 
蕩槳入平湖，湖波渺無極。紅白芙蓉花，何如妾顔色。
採蓮曲  其二 釋文珦 
荷葉似儂鬢，荷花似儂妝。夫壻常別離，羞見雙鴛鴦。
採蓮曲  其三 釋文珦 
採蓮莫傷根，傷根不成藕。因思藕不成，悔作征人婦。
採蓮曲  其四 釋文珦 
採蓮惟採花，不敢採蓮子。其中有苦意，與妾心相似。
種蘭菊 釋文珦 
菊蒔陶籬本，蘭滋楚畹芳。荷鋤春雨後，懷古意何長。
經旬 釋文珦 
經旬坐春雨，畏濕不下席。曉看籬角萱，怒長忽過尺。
農謠 釋文珦 
斗種播良田，可收三十石。天予人奪之，耕夫每無食。
贈道士褚雪巘 釋文珦 
身不離珠庭，新箋道德經。時來琪樹下，閒看鶴梳翎。
晚泊 釋文珦 
煙生浦欲無，日暮潮初落。客帆何處來，又近垂楊泊。
梅花 釋文珦 
梅花如隠人，不與羣芳競。別塢春風多，寒流照清影。
山中月夜 釋文珦 
秋月滿疎林，林影自零亂。白猿啼一聲，山空夜將半。
曉行 釋文珦 
寒雞誤客行，躑躅犯霜露。冰凍不生潮，娥江夜難渡。
晚  其一 釋文珦 
暝色生前浦，日沉西嶺樹。隠約有孤僧，遠入深雲去。
晚  其二 釋文珦 
殘陽下西岑，暝色起平坂。林下一僧歸，鐘聲煙際遠。
漁艇  其一 釋文珦 
炊菰青蘆叢，釣魚白蘋洲。扁舟不用楫，蕩漾隨春流。
漁艇  其二 釋文珦 
斜枕綠蓑衣，醉眠呼不醒。午夜天無雲，月滿孤篷頂。
客枕  其一 釋文珦 
客枕正無憀，寒鷄鳴夜半。開門望天末，月沉星爛爛。
客枕  其二 釋文珦 
客枕難成夢，秋宵轉覺長。莎鷄鳴不住，階下月如霜。
逆旅 釋文珦 
逆旅夜冥冥，寒燈結燼青。一聲霜鴈過，倦客夢初醒。
秋感 釋文珦 
霜露變羣物，遊子難爲情。吾親隔重泉，奈此風葉聲。
久客 釋文珦 
客裏又深秋，凄凉怕舉頭。西風吹敗葉，葉葉是歸愁。
客中 釋文珦 
客中春又半，舊隠欲歸難。唯恐傷懷抱，花開不欲看。
東岡曉雪 釋文珦 
蕭蕭夜來雪，失却登山徑。曉望東岡頭，寒花滿松頂。
送僧歸浙東 釋文珦 
舊隠青山下，歸程白露前。他時此相憶，懊惱浙江船。
竹堂秋雨 釋文珦 
秋雨滴寒竹，主人魂夢清。客來聽未慣，認作打篷聲。
西明落照 釋文珦 
幽居面西嶺，窗几有真趣。睡覺無人聲，殘陽在高樹。
題畫  其一 釋文珦 
鷗鷺雪衣明，忘機更閒暇。青青芳草間，嫋嫋垂楊下。
題畫  其二 釋文珦 
蒲長荷已折，秋水碧相涵。日照沙洲暖，鴛鴦睡正酣。
題畫  其三 釋文珦 
淺水與平沙，煙光盡相接。鳥立折茄莖，蟹上枯荷葉。
題畫  其四 釋文珦 
翠羽立蒹葭，巨蟹行沮洳。狂僧淡墨間，無限滄洲趣。
墨菊 釋文珦 
淵明愛佳色，靈均餐落英。墨衣林下去，標致更淒清。
蒲萄畫 釋文珦 
弱蔓引修藤，垂旒泫水晶。憶曾江路見，風露熟秋棚。
墨萱 釋文珦 
丹粉轉成緇，風姿尚瀟灑。對此可忘憂，依依北堂下。
書友人墨萱後卷 釋文珦 
澹然自忘憂，獨立薰風裏。紅藥非其倫，緇衣古君子。
月蝕 釋文珦 
酷哉蝦蟆精，食月食之既。天地皆幽昏，使我增永愾。
墨水仙 釋文珦 
二妃泣蒼梧，淚多衣袂黑。猶似不忘君，垂頭情脈脈。
旅吟  其一 釋文珦 
故居拋水石，客路厭風霜。衰鬢從教短，餘生不願長。
旅吟  其二 釋文珦 
逆旅新寒入，荒林敗葉飛。鄉心空自動，衰病不能歸。
題竹軒 釋文珦 
窗前有修竹，道人心自足。清風入詩腸，何用五鼎肉。
種菊 釋文珦 
種菊東籬下，悠然寄隠情。不辭頻抱甕，他日要餐英。
厭雨 釋文珦 
連宵雨如瀉，老耳聵不聞。曉澗已流衍，山川猶出雲。
觀心 釋文珦 
坐石夜觀心，心明亡衆覆。一沼水涵秋，千山月如晝。
即事 釋文珦 
偶被鳥聲驚破夢，無心行到黄龍洞。道人已擊晚香鐘，猶有殘陽在高棟。
晚歸 釋文珦 
喬林瑟瑟起陰風，夜色歸山不辨重。唯有隠廬偏易認，石樓燈火最深峰。
夜禪 釋文珦 
巖房靜坐夜方中，無相無緣智境融。未始將心空萬法，曾知萬法本來空。
江邊送人之衡陽 釋文珦 
二月江頭送客船，絲絲楊柳散晴煙。生來未識衡陽路，安得相思有夢傳。
即景 釋文珦 
青山隴麥與人齊，莓子花開謝豹啼。牛背牧兒心最樂，緩吹桐角過前溪。
懷友 釋文珦 
客路東西又晚秋，相思空上水邊樓。嫌他新鴈無情煞，不带書來只带愁。
舟行  其一 釋文珦 
小艇悠揚只信風，岸邊霜葉似花紅。不同雪夜尋安道，儂自看山到剡中。
舟行  其二 釋文珦 
艇子歸來月未升，汀洲宛轉夕煙凝。熒熒一點垂楊下，知是漁人結網燈。
清明 釋文珦 
客路驅馳足自憐，壯懷消歇在花先。暖床寂寞聽風雨，孤負清明又一年。
春感 釋文珦 
一年春色已摧殘，水滿陂塘草樹寒。轉覺歸愁消不得，杜鵑聲裏淚闌干。
爲鄞僧題四明窗 釋文珦 
郡名元自山名得，石似疎櫺四面同。每恨世人遊不到，羨君身在此山中。
赤城病起 釋文珦 
客裏厭厭病過秋，重陽失作雁山遊。起來忽見丹楓樹，又是思歸一種愁。
采藥徑 釋文珦 
採藥歸來迹已陳，真風千古蛻凡塵。細看舊徑青青草，猶是仙人醉裏春。
鴈山靈峰寺 釋文珦 
謝公嶺下靈峰寺，諾詎羅曾向此居。入洞不知歸寺路，亂峰相倚上空虛。
遊衢州烏石山觀僧房畫山水 釋文珦 
苔徑高低草樹寒，雲從隨處有飛湍。山中老宿居來熟，却畫他山水石看。
夢覺 釋文珦 
岞崿東邊舊草堂，久拋日日費思量。夢中分曉曾歸去，覺後身仍在異鄉。
秋日過子陵釣臺 釋文珦 
不將華衮換羊裘，冷對青山到白頭。說與往來名利客，經過臺下莫維舟。
蕭阜水仙花 釋文珦 
江妃楚楚大江湄，玉冷金寒醉不歸。待得天風吹夢醒，露香清透綠雲衣。
送兄 釋文珦 
龍井山中楓葉愁，古塘橋外送行舟。明朝相憶在何處，孤鴈叫霜人白頭。
征婦詞 釋文珦 
第一傷心是別離，別來三度寄征衣。更嫌春夢無憑準，夢裏言歸又不歸。
夜泊 釋文珦 
蹔向江邊泊夜舟，忽聞吹笛水邊樓。笛聲可解生愁思，自是離人有許愁。
送人  其一 釋文珦 
澹澹烟波南浦春，臨流揮手易沾巾。啼鵑不解留歸客，岸柳偏能送去人。
送人  其二 釋文珦 
暫時相見還相別，別恨多於未見時。明日新安江上去，春風波浪不相知。
錦屏山圖 釋文珦 
錦屏山勢舞雙鸞，影入嘉陵江水寒。人在東南歸未得，時時獨展畫圖看。
孤鴈 釋文珦 
萬里孤飛羽翼殘，一聲時復叫雲寒。江湖羣侶今難得，隨處煙波且自安。
夢回 釋文珦 
夢回四壁無人語，高樹蕭蕭似有風。獨起繞池行數匝，萬山擎雪月明中。
思遠人四方四首  其一 釋文珦 
娟娟秋月照空床，行人東征未還鄉。思如轆轤不斷絕，千轉萬轉縈愁腸。
思遠人四方四首  其二 釋文珦 
念郎南行在桂林，蠻風瘴雨衆毒侵。室家團欒第一樂，願郎早歸無久淫。
思遠人四方四首  其三 釋文珦 
草間小蟲鳴素秋，喚起妾身離別愁。愁多宛轉結成夢，夢遠直過西涼州。
思遠人四方四首  其四 釋文珦 
幽燕地冷無春暉，此時道歸郎不歸。今朝朔風欺遠客，又還無處寄寒衣。
東西二眺 釋文珦 
千古江山歸雅量，猶今二眺有遺蹤。要知當日經綸志，問取丹崖幾樹松。
嘲蝶 釋文珦 
耳聲眼色總非真，物我同爲一窖塵。蝴蝶不知身是夢，花間栩栩過青春。
獨客 釋文珦 
嘖嘖陰蟲鳴不已，獨客無悰夜中起。迢遥星漢正西流，千峰浸月清如水。
贈日者雲谷俞喜  其一 釋文珦 
十載唯耕谷口雲，倚鉏時復看天文。世間貴賤君皆識，却恐無人解識君。
贈日者雲谷俞喜  其二 釋文珦 
客身猶卧玲瓏石，鄉夢長懸岞崿山。詹尹自應知我意，爲言何日定當還。
春日野外 釋文珦 
春波蕩瀁滿方塘，春草無名各自長。沙際漁翁偏自在，醉拋蓑笠卧斜陽。
欹枕 釋文珦 
徹底清閑住草堂，更無一事可商量。時時欹枕寒窗下，靜看西山白鷺行。
傷感 釋文珦 
百萬長驅入戰塵，幾人能保去時身。古來戰將知多少，盡作青青塞草春。
樵隠 釋文珦 
歸隠青山歲月多，定知無意出煙蘿。樵風自是仙家事，更莫看棋爛斧柯。
懷故鄉 釋文珦 
家住潛溪雲萬里，別來四十九春風。無田種秫不歸去，夢落山光水色中。
聞鴈  其一 釋文珦 
山寒經月斷人行，孤鴈噰噰忽一聲。身在異鄉兄弟盡，老夫那得易爲情。
聞鴈  其二 釋文珦 
重雲散盡天如鏡，寒鴈哭霜冬夜永。欲寫相思寄遠人，翩翩過盡無留影。
垂老 釋文珦 
垂老飄零兩鬢華，重陽又復對黄花。明年决定謀歸去，免使禽猿有怨嗟。
雪晴 釋文珦 
日照松頭凍雪崩，又聞烘拆小池冰。起看門外羣峰色，絕頂纔分翠一稜。
曉鐘 釋文珦 
夢覺風吹雨脚斷，庵西斜月透疎松。披衣起坐不成寐，細聽四山鳴曉鐘。
香林洞口觀猿 釋文珦 
貴遊拋果引羣狙，大小玄黄趕擲殊。別有白猿歸洞裏，一生不受俗人呼。
村行與田翁語 釋文珦 
門對荒陂柳半遮，老翁留客坐枯槎。自言雨足好苗色，猶恐風多損稻花。
贈仙翁 釋文珦 
九曲溪連萬樹松，樹邊雲屋住仙翁。不曾說著人間事，日暮唯先閉鶴籠。
西風  其一 釋文珦 
西風似識野夫心，吹葉填門日漸深。童子切須休掃著，要他朝夕助秋吟。
西風  其二 釋文珦 
西風飋飋起松林，捲盡長空萬里陰。明月在天天似水，似余一片坐禪心。
邊思  其一 釋文珦 
十年辛苦戍邊城，朔漠漫漫萬里平。厭聽胡兒吹曉角，聲聲都是斷腸聲。
邊思  其二 釋文珦 
胡鴈南翔已盡回，閨中不見寄書來。窮荒二月無青草，長對東風賦七哀。
愛秋 釋文珦 
宋玉悲秋我愛秋，清秋行樂勝春遊。林疎盡見山中石，更有寒泉带石流。
夜深 釋文珦 
四山古木變精靈，聞得相呼來聽經。夜深經罷各分散，燈火滿林如亂星。
昨夜 釋文珦 
昨夜三更風作惡，墮林橡栗如飛雹。山童清曉問禪翁，翁在定中都不覺。
重逢故人 釋文珦 
不見生公四十秋，中間多少別離愁。重逢寧用傷頭白，難得相看盡白頭。
竺山中夜 釋文珦 
天漢無雲星宿稀，夜涼清露濕山衣。月明照我孤禪影，亦照松頭野鶴飛。
書懷 釋文珦 
寢時忘夢覺忘形，惟覺無心最可憑。祇作秋空雲一片，任教乘化自消凝。
雲泉吟 釋文珦 
此心長是愛雲泉，平澹相親六十年。縱使流歸滄海去，清聲祇在屋頭邊。
落花 釋文珦 
昨日名園錦萬叢，一宵風雨樹頭空。浮華往往皆如此，誰解看花似夢中。
歲晚自沙溪買舟歸社橋酬李秋崖送別韻 釋文珦 
歲暮溪頭欲雪天，思歸頻問社橋船。心知籬落梅花樹，已有寒香似去年。
聽說南中蟒事 釋文珦 
蟒身漆黑蟒首紅，蟒來動地起狂風。慙媿蜑巫能制蟒，床頭開柙放蜈蚣。
丈亭別癯翁 釋文珦 
幾年惆悵限江東，暫喜沙頭一笑同。依舊扁舟相背發，可堪回首月明中。
別友  其一 釋文珦 
十年踪跡與君同，今日魂銷執手中。自是交深難話別，不關秋雨又秋風。
別友  其二 釋文珦 
故人別我江東去，不堪回首城邊路。明日思君不見君，惟有春雲滿江樹。
古墓 釋文珦 
不知何代公侯墓，酹壇欹傾牧兒聚。淒涼翁仲滿身苔，獨對寒松泣秋雨。
深居 釋文珦 
千巖萬壑幽深地，一鉢三衣自在身。斷定不行朝市路，無因猶識利名人。
山園三月桃未花 釋文珦 
春風不入窶人家，三月園桃未著花。老子放癡都不問，山厨日日飯胡麻。
山桃 釋文珦 
山桃初熟山人摘，中有甜子如藥黑。夜寒月落霜在枝，擘破獼猴不敢食。
陌頭 釋文珦 
陌頭遊子矜年少，爭把夭桃比貌紅。老眼看來渾似夢，開時便與落時同。
法寶璉師求竹軒 釋文珦 
南軒竹色映溪光，不減吾州五月涼。猶恨秋來鷗鷺少，須君更爲築橫塘。
老懷 釋文珦 
終向江湖老此身，了無機事却難馴。沙鷗信是同盟者，白首相看意最真。
聽雪 釋文珦 
密片打窗窗自白，老翁寒坐正清吟。忽聞壓折牆頭竹，却想山中積處深。
幾夜 釋文珦 
幾夜自聽松雪響，西峰道者不曾來。今朝擬得尋幽話，溪路清寒却又迴。
晚春 釋文珦 
遊人只道花時好，老子心偏愛晚春。萬紫千紅都謝了，綠陰時見採桑人。
湖亭 釋文珦 
一堤楊柳青絲輭，百頃芙蕖錦障開。中有閒人心似水，坐看沙鳥鏡中來。
春晚 釋文珦 
黄鳥聲中春意深，百花如夢已消沉。午窗睡覺心無事，行過溪南看綠陰。
客舍春日久雨 釋文珦 
自入春來日日陰，客愁春恨兩難禁。不知門外東風信，看見池塘春水深。
柳花 釋文珦 
岸柳飛花老却春，風前何事巧隨人。都緣漂蕩無歸處，全似天涯倦客身。
送禪上人歸日本 釋文珦 
今日送君歸日東，便成永別恨難窮。海邦萬里波濤隔，不似青山有路通。
送僧歸隠 釋文珦 
道林身世一何閒，去似孤雲不可攀。若果怕人知隠迹，買山休買有名山。
送僧還山 釋文珦 
閒雲一片又飛還，松桂蕭森滿舊山。後夜有誰相伴住，自聽泉落翠微間。
送僧歸靜林精舍 釋文珦 
天竺山中秋講散，露蛩煙鴈動鄉情。五株松下梁朝寺，歸聽羅浮古磬聲。
病起  其一 釋文珦 
病起山房四壁空，一年春盡雨聲中。無人知道情懷惡，獨倚溪橋看落紅。
病起  其二 釋文珦 
卧病厭厭斷聞見，年頭未識春風面。今朝强起步晴光，傷心滿地殘梅片。
杜鵑 釋文珦 
遊魂變化事無涯，吳蜀相望萬里賒。回首故宮歸不得，聲聲啼血染山花。
老耳聾聵乙酉歲絕不聞鵑啼 釋文珦 
湖海漂流歲月長，每聞杜宇輒思鄉。如今耳與聲塵絕，啼殺吾心也不傷。
山中隠者居 釋文珦 
書滿茅堂藥滿園，路蹊深絕似桃源。夕陽過去樵聲盡，一箇獼猴出掩門。
不出 釋文珦 
不出柴門三月彊，亦無詩句答風光。悠然自有深居樂，滿徑從教春草長。
無心 釋文珦 
出本無心倦即歸，悠悠天地一支離。此真難與時人說，惟有山雲乃得知。
秋曉訪菊 釋文珦 
醉陶爲爾早辭官，醒屈曾將當夕餐。我愛露叢深似染，曉尋特地犯清寒。
落葉 釋文珦 
落葉重重與砌平，流泉澹澹入池清。無人識我無人到，獨自吟詩獨自行。
不留塵物 釋文珦 
不留塵物涴吾清，更喜官中無姓名。淡飯粗衣隨處樂，登山臨水一身輕。
湖上雨中晚歸 釋文珦 
冷澹一堤枯柳，孤高九里寒松。行盡北山煙雨，白雲深處聞鐘。
秋思 釋文珦 
聽說相思情緒，難禁最是秋時。燕去重增別恨，鴈來不報歸期。
山樓夜 釋文珦 
月滿千重林壑，人憑一曲闌干。但覺衣襟徵潤，不知風露高寒。
扁舟夜返 釋文珦 
扁舟頗多幽趣，孤月正照寒沙。曲渚回塘深處，青燈竹屋誰家。
久客 釋文珦 
落日回潮寂寞，西風老柳蕭疎。久客自知津渡，故人不寄音書。
晚秋野外 釋文珦 
隔岸茅茨低小，臨溪草徑橫斜。楊柳已無餘葉，芙蓉尚有殘花。
野外 釋文珦 
絕巘應藏佛屋，深源定有仙家。風裏傳來清梵，澗中流出胡麻。
春曉尋山家 釋文珦 
石澗寒流不盡，茅簷宿雨初晴。幽客眠雲未起，四時鳥弄春聲。
夢覺 釋文珦 
七十五聲更漏，一千餘里鄉心。夢裏分明歸去，覺來無處追尋。
書山水畫卷 釋文珦 
遠浦漁舟若箇，荒林草屋誰家。不信丹青能爾，分明鴈落平沙。
得性 釋文珦 
得性賢於得祿，歸山勝似歸朝。飲澗肺腸清浄，卧雲魂夢逍遥。
闕題  其一 釋文珦 
大藥生自心田，神方藴乎靈府。不論火候抽添，萬病自然良愈。
闕題  其二 釋文珦 
衆患皆因有欲，一閒全得無聞。心定常如止水，身安不喜行雲。
闕題  其三 釋文珦 
飲罷唯圖睡快，老來不作書癡。一味古人糟粕，誰能更辨醇醨。
闕題  其四 釋文珦 
吾生本不識字，人謂吾詩入微。篇章聊復爾耳，止觀然猶庶幾。
剡源山房 釋文珦 
茅屋小於船，寒宵此會偏。苦吟因靜得，幽思與閒便。斷壁棲雲氣，虛窗閉篆煙。帖殘重補畫，琴老不勝絃。畫軸塵爲古，茶鑪火自然。細泉膠莧腹，凍鶴墮松巔。石皷鳴如磬，甆缾色類鉛。雪明燈焰減，風遠漏聲傳。鼠黠窺人走，僮頑背客眠。骨清神欲脫，興逸語猶顛。野性終應在，浮名豈足纏。欲從支遁隠，未有買山錢。
和盧推官中秋遇雨 釋文珦 
秋中唯此夕，雨蔽月圓時。握管沉幽思，臨軒失舊期。孤燈花謾落，良會信成虧。宋玉悲潛長，安仁鬢亦衰。簷聲愁裏滴，星度暗中移。到曉休臨鑑，霜髯只自欺。
錢塘晚渡別友 釋文珦 
寒月照沙頭，輕風引客舟。掛帆重曠望，舉櫂復夷猶。地勢連吳越，星躔次斗牛。鴈煙縈別思，漁火點鄉愁。雙鬢誰憐白，單衣自怯秋。明朝定相憶，獨上水邊樓。
同諸友尋幽登飛來峰 釋文珦 
湖際山何限，飛來獨著名。玲瓏疑鬼鑿，崷崒自天成。猿去猶存洞，龍歸尚有泓。樹因含玉潤，泉爲煉丹清。桂子排空落，蓮花浥露擎。鷲形傳佛國，靈應動神京。翻譯賢人迹，稽留隠者情。脩藤垂萬歲，孤石記三生。夜講臺偏古，春風檜重榮。賓王辭可訊，慧理塔難平。客至心多戀，僧居慮自輕。躋攀雖詰屈，臨眺獨高明。觀闕雄三島，衣冠邁百城。東南且行在，西北待經營。溟漲無涯涘，江流但注傾。一時歸眼界，終古播詩聲。
晚步 釋文珦 
晚策信所往，幽懷那可窮。孤村流水外，古木亂山中。雨過天容浄，風收地籟空。淡煙歸獨鳥，深澗飲長虹。日下青峰表，潮生滄海東。光吞羣象沒，氣混百川雄。㭬杙知樵子，乘舟識釣翁。閒身天與健，蕭散復誰同。
馮深居挽詞 釋文珦  庐山
天地一深翁，匡廬氣所鍾。親傳厚齋業，優得考亭宗。勁節霜崖竹，高標雪嶠松。滄溟含雅量，干莫避辭鋒。元老皆知敬，憸夫獨不容。畏塗嘗跌足，道院蹔潛縱。冤白州麾晚，身亡奠斝重。魂應歸帝所，人盡哭堂封。有道存方冊，無名上景鐘。死生今隔異，湖海昔過從。芻束無繇致，愁凝五老峰。
星諸兄挽詞 釋文珦 
吾宗老兄弟，夫子最高明。問學窮根柢，公忠出性情。夙能全至孝，元不念脩程。道自成均重，身由射策榮。把麾聞列郡，持橐貳春卿。得請還山早，居家舊疾平。正安琳館樂，忽報玉樓成。死後名逾盛，生前志未行。他年如定謚，謚號决當清。
閒居多暇追敘舊遊成一百十韻 釋文珦 
予生駑且鈍，良御謾加鞭。蹇步常居後，長途靡克前。於焉辭里塾，竟爾向林泉。魯誥方擩嚌，真乘又賾研。孳孳羞愒日，矻矻自窮年。靈嶽言猶在，天台筆已專。玄珠因象得，祖印以心傳。終覺符深妙，初非離簡編。連環資講貫，涵泳藉詩篇。斷斷無他技，愔愔合自然。從來憎繫屬，其肯望陶甄。謬忝諸公識，常推衆客先。歲時頻問勞，旦夕競招延。有意行方外，因思去日邊。書探禹穴古，鑑入賀湖漣。巖壑爭奇秀，涇溪互屬聯。鄞江浮汗漫，雪竇踏雲煙。曠望方壺表，高躋太白巔。石橋誇聖所，華頂歷星躔。羽洞僊蹤秘，丹丘地勢偏。搘筇踰絕嶠，杭葦下中川。秋蕩懷康樂，春池憶惠連。尋猿過翠壁，訪鶴列青田。古郡名存栝，仙都頂有蓮。江峰何嵂崒，馮嶺足迍邅。建涉東閩劇，茶從北苑煎。武夷循窈窱，九曲愛回漩。境接三山勝，名隨歷代遷。層巒無間斷，一水自蜿蜒。雪皷何深秀，滄溟可泝沿。衣冠常繼踵，魚蟹不論錢。正欲登衡霍，無端信杜鵑。遊情方稍稍，歸思忽翩翩。玄笠纔加首，青藜亦在肩。未窮交廣際，俄返浙淮埏。姑蔑墟難辨，金華洞可穿。爛柯人已往，起石事堪箋。新定人民質，桐廬物象妍。閒詢吟士室，重扣釣臺舷。風壤連吳越，雲山異隴汧。富春聊憇止，古霅又周旋。二水來天目，千峰列地𤲬。麥畦螽揖揖，桑野蠋蜎蜎。湖石偏求潤，山茅競摘鮮。毘陵季子邑，陽羨蜀僊佃。惠阜泉宜瀹，侯堂檜不蹎。醜梨生槜李，佳紙出由拳。漸聽華亭鶴，將求瀚海鱣。闔廬當日霸，郛郭入門堅。許越夫差誤，逃吳太伯賢。唯應希范蠡，不必慕成鱄。鐵甕州形固，金陵王氣宣。山回石頭壯，江下海門遄。南北茲爲限，英雄孰解填。千齡難致詰，六代自相挻。極目傷京汴，懸情比澗瀍。未歸文武業，猶慕蟻羊羶。今古雖興廢，山川但幅𢄙。地多秦漢迹，碑少晉唐鎸。題詠詩三百，經行路四千。豺狼頻犯軛，蛟鰐屢驚船。曉發蒙霜露，宵投閲望弦。往來唯適興，遊戲豈離禪。身外無餘嗜，行中頗自便。雲山期浪跡，輦寺迫充員。唯曰通宗說，何曾問陌阡。短長皆以度，輕重必於權。苦節貞徒爾，讒人不舍旃。菲萋成貝錦，海嶽起埃涓。事變安能測，冤深豈易湔。采苓空自賦，齧檗竟誰憐。悲寢難成夢，愁餐不下咽。中心誠匪石，直道信如絃。白首將沈穽，丹忱遂格天。釋然消怨結，劃爾脫拘攣。彼舌知何用，吾生固獨全。青雲非所覬，白日且高眠。頗覺閒情逸，渾無俗累牽。餘生今老矣，此地盍終焉。杖爲看山拄，裳因涉澗褰。祇堪朋鹿豕，庶免懼鷹鸇。于以存吾拙，休教謂我儇。淺深隨象兔，飛躍任魚鳶。門小無三逕，居幽止數椽。調琴新得譜，坐客舊無氈。旨蓄常留甕，胡麻或滿篅。但令山在目，肯顧雪盈顛。野飯忘精鑿，山肴略豆籩。未嘗嫌菲薄，自足養衰孱。陋室茅充瓦，寒衣艾當綿。冷非塵境外，靜是悟因緣。盡棄殘書帙，唯留古硯甎。雲歸多在樹，泉落自成淵。孤鶻翻霄健，羣猱上木獧。水邊梅的皪，雨際竹嬋娟。貞勁期松柏，芳馨尚葯荃。草間龍腦出，木末兔絲懸。澹若忘吾我，蕭然去糾纏。已能齊指馬，豈復記蹄筌。元自師調御，還曾訊偓佺。無心方契佛，有藥未爲仙。置窟嗟毚兔，遺身愛蛻蟬。岸登當捨筏，卜妄不須篿。覓句歸陶謝，觀空體竺乾。性天宜爽朗，戒月要孤圓。病起形神改，年加膂力愆。齒疎亡兩版，面瘠露雙顴。百歲人應少，諸塵相盡捐。客來歌九辨，僧至說三玄。白石常同煮，青葵亦共搴。虛懷本無取，那得更悁悁。
閒興 釋文珦 
分得此生閒，於今老更頑。心終如白水，身不離青山。拙性從人誚，前詩或自刪。衡門深草色，壞衲上苔斑。雖有貧居樂，猶聞世道艱。皇天如有意，會見古風還。
不出 釋文珦 
晚暮衰慵劇，因尋此地居。山深常見鹿，溪淺少藏魚。野徑歸煙僻，寒窗映水虛。松枯生蘚遍，梅老著花疎。對月空塵翳，眠雲晤卷舒。以閒消苑結，因靜得真如。兀坐多凭几，徐行不用車。公卿誰識我，猿鶴最知予。善賈休沽玉，全生願作樗。終身期不出，頗自愛吾廬。
爲清渭濱作雪深室歌 釋文珦 
積雪兮深深，萬卉兮消沈。梅獨花兮水之陰，容斯靜兮暗暗。香斯清兮不淫。有孤操兮慰予心，爲高歌兮詔主林。
放鶴操 釋文珦 
相彼胎禽兮有志凌霄，翦翎鎩翼兮羈縻於籠牢，爲時人之近玩兮中心鬰陶。有高人兮逆知其然，養成羽儀兮縱之於千仞之巔，使全其性兮逍遥乎九天。九天之高兮穹窿，鶴之樂兮融融，維高人之德兮與天無窮。
貴家園池夏夜 釋文珦 
楊柳蔭華館，菡萏生回塘。薰風散炎蒸，積水生夜涼。長歌滄浪曲，可洗冰炭腸。主人不知愛，白頭猶異方。
平齋老先生遊霅城葉氏園池有作俾次元韻 釋文珦  衡山
名園無俗情，漁子往來密。憑闌古城近，屏翳秀石出。弁衡山獻青，苕霅水□碧。好景吟不窮，煙霏又將夕。
二疏 釋文珦 
漢朝諸公卿，鮮有能自全。廣受信明哲，獨悟於機先。託之老氏訓，辭祿偕歸田。祖帳東都門，萬口稱其賢。於今閲千齡，高風猶凜然。
越中三江斗門 釋文珦 
斗門何代設，千古截寒潮。水廟依楓樹，湖田足葑苗。衆山臨海盡，叢港達城遥。落日漁歌裏，西風動泬寥。
柴門 釋文珦 
柴門雖設不曾關，時有忘機客往還。風送釣舟來北渚，雨催樵子下西山。生前富貴何勞美，身後聲名亦是閒。萬慮消除心自在，從教人道我疎頑。
衡門  其一 釋文珦 
衡門隨我分，可是賤儒冠。任性中腸樂，無營夢境安。澗聲暗後響，山氣夜深寒。活計何勞問，薇生採不難。
衡門  其二 釋文珦 
鐵錫已高懸，殘山剩水邊。算年齊易卦，寫夢入詩篇。介癖游從少，幽深景物偏。衡門終日掩，吾自守吾玄。
江村 釋文珦 
古樹兩三株，人家四散居。草簷經雨爛，沙路過潮虛。漁罷籬懸網，耕歸壁掛鋤。相呼命鄰叟，農隙課兒書。
水村即事二首  其一 釋文珦 
祭鼓鼕鼕野廟，茅茨小小人家。水際數株榆柳，籬邊幾陸桑麻。
水村即事二首  其二 釋文珦 
草徑別通村墅，柴門祇對河塍。老婦自安鷄柵，小兒解守魚罾。
山村 釋文珦 
山村幾家住，茅屋障春泥。麥隴微通徑，桑林半閣梯。過溪孤放犢，隔巷數聲鷄。全似桃源裏，遊人到欲迷。
爲仇近仁賦山村 釋文珦 
我愛山村人，自得山村趣。唯與漁樵狎，絕無軒冕慕。高情寄雲松，至樂在霜芋。長吟招隠詩，更作閒居賦。出處均一靜，曠達遺萬慮。猶嫌車馬喧，肯受塵土污。白駒志雖潔，玄豹斑已露。祗恐鶴書來，奪我良朋去。
深村 釋文珦 
深村堪就隠，隨處有人家。地遠官無禁，年豐酒易賒。烟波藏釣艇，山雨送樵車。絕似桃源裏，唯無洞口花。
靜處 釋文珦 
常於靜處著閒身，別是清虛冷淡人。禪裏斷除千種法，吟中消受一生貧。聲名豈必存編簡，林壑從來有隠淪。雲月溪山無限景，對餘一一意皆真。
萬山深處 釋文珦 
萬山深處絕諠嘩，野鶴孤猿共此家。莫使游塵污泉石，有妨閑客卧烟霞。寒衣綠芰千層葉，饑食青松數樹花。無可破除無可羨，清貧却是好生涯。
身嬾 釋文珦 
身嬾都忘動，心空不待安。葉鳴山鹿至，火盡地鑪寒。即此爲吾樂，同人話却難。
身閑  其一 釋文珦 
身閒日日日高眠，疏牖開於疊嶂邊。巨竹拂雲知地力，細泉鳴玉自天然。牆頭盧橘金丸重，籬角楊梅火齊圓。只與禽猿同此樂，莫教馬跡到門前。
身閑  其二 釋文珦 
身閒更喜交遊絕，三徑寥寥草樹荒。但覺空門無住著，不知塵世有炎凉。吟殘海月生松壁，定起山雲滿石床。何緣饑渴猶相累，擬覓幽人斷穀方。
癖性 釋文珦 
癖性唯耽靜，溪山占一坳。小橋橫獨水，矮屋蓋重茅。坎井寒泉冽，深蹊密陰交。閒門終日掩，不許俗人敲。
敘志 釋文珦 
夙了萬緣空，年衰轉更慵。夢身休化蝶，病耳畏聞蛩。野服蘿堪製，山糧穄可舂。誓將雲木友，怕與世人逢。
言志  其一 釋文珦 
凡物無美惡，適俗斯見收。荆玉勿彊獻，隋珠毋暗投。苟曰道不同，其可相爲謀。知己盡淪喪，吾生行且休。
言志  其二 釋文珦 
人生在斯世，窮達懸諸天。迷徒不知此，多爲外物遷。豈若保真素，白雲日高眠。鴻飛杳冥冥，弋者何慕焉。
言志  其三 釋文珦 
衆人窮智慮，沒齒常區區。吾獨不能爾，林卧安其愚。聰明既寂絕，因之得玄珠。其珠有夜光，終將破昏衢。
言志  其四 釋文珦 
山中良自好，住久樂已成。山木有嘉蔭，山禽無俗聲。永言辭世路，世路多不平。亦以性疎嬾，不能但勞生。
言志  其五 釋文珦 
吾生癖而慵，煙霞成痼疾。千山復萬山，曾不厭深密。廣厦非所睎，分甘死蓬蓽。或問予如何，高明鬼瞰室。
言志  其六 釋文珦 
窮居雖寂寥，苦節諒難改。青青山上薇，朝莫猶可採。薇盡而長饑，餓死亦無悔。古者夷與齊，清風彌億載。
言志  其七 釋文珦 
人壽能幾何，百年猶一霎。豈識貂蟬貴，且與漁樵狎。飲澗不需瓢，採山時荷鍤。世人莫相嗤，吾自用吾法。
草衣木食 釋文珦 
草衣而木食，老子樂在內。身似玄空雲，蹤跡了無礙。雙松亦孤高，青青遠爲對。富貴不須論，本非吾所愛。
煨芋 釋文珦 
隠者似孤雲，都忘厭與忻。漁樵每爭席，鸞鶴自爲群。地僻雲常滿，山高日易曛。蹲鴟煨正熟，不與俗人分。
懷友  其一 釋文珦 
故交今何處，音問久不接。歲月易蹉跎，關山更重疊。凝霜遍衰草，寒日照黄葉。幾度欲相尋，清川苦難涉。
懷友  其二 釋文珦 
路隔千里遥，人經十年別。音書久不至，芳草又還歇。青山天外盡，白鳥煙中沒。此夕倚江樓，相思心欲絕。
隠懷 釋文珦 
負疴在山澤，已若無此生。期與草木盡，隠人不須名。西南數奇峰，宛同親弟兄。悠然有靜意，青青日相迎。因持短柄鑱，入山斸黄精。志不在苟得，聊復怡吾情。
懷溪雲壑 釋文珦 
夜深臺殿閉，空室自安禪。松頂掛寒月，竹根鳴暗泉。理方因靜勝，道不在言傳。溪友同知此，今居何處邊。
懷寄同志 釋文珦 
垂垂當莫景，每每憶同參。金石敦風誼，雲山異北南。道機應已熟，世夢莫教酣。路遠難相語，裁詩寄短函。
懷天童故棲 釋文珦 
高僧住太白，給侍來天童。東嶺極遐曠，西巖亦玲瓏。神龍宅其巔，風雲自相通。久別勞夢寐，何當返山中。
旅夜思親 釋文珦 
故里多離別，他鄉久滯留。蟲聲偏入夜，客夢不禁秋。枯葉兼風響，清溪带月流。倚門應望切，明日問歸舟。
憶友 釋文珦 
同人久別離，消息不曾知。心似長堤柳，千絲又萬絲。
贈雲英院 釋文珦 
賈島憐無可，都緣數句詩。君雖是後輩，我謂過當時。溪浪和星動，松陰带鶴移。因吟到明坐，此道澹誰知。
寄林弓寮 釋文珦 
暗數鳴絃日，知君已及瓜。水光浮縣郭，山色滿樵家。訟簡遲開印，庭空早放衙。傳來多美政，不獨種桃花。
寄友  其一 釋文珦 
故人相別去，歲月良已深。人皆寄音書，我唯寄其心。心真無轉移，音書有浮湛。所寄匪有它，但願保斯諶。毋爲威武屈，毋爲富貴淫。與其常戚戚，不如自愔愔。但使吾道存，何傷貧病侵。難與昧者言，託之於長吟。
寄友  其二 釋文珦 
半生行李各東西，無柰相思億萬重。又恐因書增別恨，人行不敢寄緘封。
寄友  其三 釋文珦 
疎索復疎索，世道今難託。驥騄筋力殘，鸞凰羽毛落。林公古人徒，風期諒如昨。歸來乎山中，携手共行樂。
寄山中友人  其一 釋文珦 
聞道幽棲野思饒，徑無塵迹草蕭蕭。長松架壑因爲屋，老櫸橫溪便作橋。煮石未須閒水碓，漱流何必棄風瓢。吾生更愛深居樂，定擬相從不待招。
寄山中友人  其二 釋文珦 
清修二師持遠徒，麻衣草座深山居。心如蓮花不著水，身似孤雲行太虛。記得茅堂明月夕，同汲寒泉煮白石。多年不見擬相尋，秋風落葉迷行跡。
寄遊邊友人 釋文珦 
念君爲遠役，日日爲君愁。直道無知己，身貧難自由。角吹關月曉，鼙動磧霜秋。想亦懷歸切，慈親雪滿頭。
寄社人 釋文珦 
居士性無染，栽蓮徧芳洲。宛在東林社，如乘太一舟。清香入書帷，浄色涵衣篝。尚友千載間，宗雷亦君儔。
寄林竹谿 釋文珦 
四海寥寥孰可宗，唯知谿上有谿翁。乾坤盡入文心裏，今古同歸醉眼中。梅子熟時明祖意，竹君多處振清風。野人祇是空相憶，浙水閩山信不通。
韓東山遠訪於西岑寄 釋文珦 
東東魏國之雲仍，一清不減玉壺冰。生平閉戶養真素，隠節久爲人所稱。遠來訪我青蓮嶂，道骨仙風極閒曠。正是秋風落葉時，坐石分題語尤壯。奈何蹔合還又分，匆匆不得盡殷勤。如今相憶難相見，日日長歌日莫雲。
雨後寄侃直翁新行古 釋文珦 
相去亦不遠，相尋殊覺難。一旬長苦雨，五月尚清寒。石屋深浮靄，山溪易作瀾。今朝喜新霽，始得問平安。
寄贈林石田 釋文珦 
人言石田無所用，我道此田好畦壟。靈根至竟不曾枯，徧與人間作詩種。田翁去作王門客，山翁復有居山癖。兩翁無奈路頭分，朝朝莫莫空相憶。
惠蓮峰詩以爲謝 釋文珦 
月汀家在帝王都，不藏歌舞唯藏書。舊詫鄴侯三萬軸，君家所藏還有餘。寄我一詩辭縝密，言言皆自書中出。復來訪我飛來陰，坐石分題更超軼。西山落日催歸軒，執手西風傷別魂。他日終期到書室，一一與君重細論。
柔桑 釋文珦 
野岸多柔桑，春風長新綠。葉葉是羅紈，不同凡草木。
柳下吟 釋文珦 
妸娜綠楊陰，深於夏屋深。居來身自在，勝與俗浮沉。坐暑堪忘箑，乘風或散襟。清閒消不盡，乞與野鶑吟。
曲木詠 釋文珦 
擁腫仍卷曲，知經幾度春。斯能無用者，絕似養生人。儻曰堪繩墨，安能逭斧斤。良材有何好，祇以自災身。
蒲萄 釋文珦 
玉瀣乘旒晚，天漿滿珞秋。孟佗消不得，壓取換凉州。
得兩金鋪乃秦漢門物以充水滴因作歌 釋文珦 
弁翁挽我入吟廬，示以秦漢雙金鋪。摩挲已覺銅腥盡，色如朱砂赤模糊。翁說多年棄中野，野人視之猶土苴。我心輒愛收拾歸，用配魏臺銅雀瓦。渟泉於中淺且清，玄穎由此生光晶。老夫生來亦好古，多翁於古能留情。阿房建章渺無所，此鋪獨入文房譜。資翁濡翰寫詩詞，千古遺音流樂府。
舟中  其一 釋文珦 
滄波渺渺思無窮，歸棹悠悠信夕風。睡去不知何處泊，覺來霜月滿船篷。
舟中  其二 釋文珦 
小艇不施檝，飄飄信天風。夷猶清川上，遠近秋光同。聽牧弄牛笛，看漁收釣筒。閒人有至樂，何須作三公。赤舄乃桎梏，玄衮爲牢籠。終輸玄真子，寄傲煙波中。更愛嚴子陵，高舉如冥鴻。
一鉢 釋文珦 
一鉢一枝藤，清虛度此生。不貪爲至寶，可賤是浮名。閉戶閒身樂，登山野步輕。溪翁與林叟，是識老夫情。
塞笛 釋文珦 
孤笛起寒洲，傳聲到暝樓。吹人元不怨，聽者自生愁。萬里家何所，三年戍未休。此時霜月下，白却少年頭。
嘉禾舟中 釋文珦 
舟次寒城外，人家已閉門。蜃眠春浪息，鳥入暮煙昏。澤廣疑無地，車鳴忽有村。茲遊雖適興，終不似丘園。
姚江舟中 釋文珦 
江潮遠入河，幾度此經過。浦溆漁船聚，泥塗蟹穴多。纏綿吳客恨，哀怨越人歌。一曲頭堪白，頻聞可奈何。
樓頭鐘 釋文珦 
晨鐘喚日出，夕鐘號月升。兩曜如轆轤，遞轉不曾停。人生於其間，誰能駐頹齡。樓頭鐘聲催人入黄土，長生之學虛荒誕幻無可馮。君不見嬴政入海採靈藥，回舟翻作鮑魚腥。
泊舟 釋文珦 
泊舟青林傍，日入風色莫。翩翩群鳥歸，各以類相聚。我生獨何爲，孤立寡良遇。落落天壤間，真如惠王瓠。苦吟復誰聽，直道遭時惡。齒豁眼已昏，鬒髮坐成素。躑躅中夜起，霑衣苦多露。仰視天一方，繁星不知數。故鄉何由返，年老忘歸路。良宵苦無悰，明朝又何處。餘生但迍邅，百念空回互。感激動悲歌，鄰舟還詬怒。吞聲入篷底，局促似罝兔。行役古所嘆，人生亦多誤。
仙家 釋文珦 
四面煙霞一徑苔，碧桃花際洞門開。椶冠道士向余說，時復有人騎鶴來。
棲雲樓 釋文珦 
白雲自悠然，幽人此棲息。去留果何心，變化了無迹。俗客不曾來，沙鷗盡相識。何處動吟情，漁村數聲笛。
雲棲 釋文珦 
我頗愛雲散，雲不嫌我頑。兩心既莫逆，每事常相關。靜室雲守護，空門雲往還。雲棲良自嘉，雲與身俱閒。
題江湖偉觀 釋文珦 
左右江湖仙聖宅，龍飛鳳舞帝王家。樓臺高下隨山勢，渤澥微茫湧日華。漁浦風和翻柳影，官河春盡落桐花。錢唐佳麗今無比，回首中原望眼賒。
郭文舉祠 釋文珦 
封禺山水國，曾是郭文遊。列岫開新障，平川合衆流。丹青遺像在，松竹古祠秋。雖不逢堯禪，高風似許由。
重題郭文廟 釋文珦 
嘗聞郭文舉，雅志在山林。內以道自勝，不爲外物淫。人皆戀妻子，先生獨幽尋。人皆厭輕肥，先生無衣衾。人皆覬榮達，先生甘陸沉。世道既難言，先生示如瘖。懷寶終不售，熟識先生心。身與豺虎鄰，豺虎不敢侵。溫嶠何所聞，比公於展禽。更歷數百年，尚爲人所欽。或以神事公，置廟青山岑。歲時致牲醴，諒非公所歆。我來吊遺像，顧瞻一長吟。公儻察余衷，泠然御風臨。
曹娥廟 釋文珦  长江
墳柏起陰風，舟行謁祭同。鄉人今變俗，孝女舊沈躬。名寄長江遠，神還野廟空。尚餘黄絹字，零落斷碑中。
東嘉風土 釋文珦 
山水知名舊永嘉，謝池千古湛清華。四郊風土宜柑樹，百里官河盡藕花。鴉鷺共棲江面石，漁商分泊渡頭沙。他年若向中川住，管定清遊少在家。
溪路 釋文珦 
溪路六七里，茅茨三兩家。斷崖懸石髓，古樹有松花。絕壑無人處，看雲到日斜。過山幽更甚，時復見樵車。
江路 釋文珦 
江路何迢遠，乘舟亦自勞。篷疎霜氣入，港狹水聲高。旅食無兼味，行裝祇縕袍。楫師催客起，初日上林皋。
悠悠荒路行 釋文珦 
悠悠荒路間，能使客心惻。千里無居人，茫茫但蓁棘。東西失蹊徑，南北迷阡陌。室廬盡空虛，墳壟皆發掘。日行畏虎狼，夜卧憂盜賊。今日狐兔場，當年帝王國。興亡故常理，何爲至斯極。淚下如流泉，潸潸自沾臆。否泰恒相代，乘時聖明出。垂衣成至治，天下定于一。四夷奉琛贄，萬國尊王室。禮樂復興行，流離再安集。鷄犬聲相聞，田疇富黍稷。徵以鴻鴈詩，於焉在中澤。
池上 釋文珦 
曉來池上獨凭闌，無限春愁欲訴難。最是閏年時候別，楝花開盡尚清寒。
原上曲 釋文珦 
新塚嵯峨古塚平，塚頭澆酒又清明。酒痕不到重泉下，榆柳青青春鳥鳴。
山林  其一 釋文珦 
塵世有衰榮，山林何損益。一身常晏如，于以養精魄。渴則飲清泉，饑則煮白石。自愛同閒雲，散誕無留迹。
山林  其二 釋文珦 
山林與朝市，自昔分兩歧。勢利幾傾奪，道人猶未知。唯愛八還經，展卷時讀之。是亦遮眼爾，不作文字癡。
山林  其三 釋文珦 
舊無卓錐地，今者亦忘錐。中心子無著，清浄如流離。野猿偶然來，問我何所爲。道我此意真，長嘯不相疑。
幽徑 釋文珦 
幽徑任蓬蒿，衡門閉亦牢。駒寒宜在谷，鶴倦懶鳴皋。老樹根流髓，重崖石長膏。樵童更閒靜，聽我讀離騷。
荒徑 釋文珦 
荒徑入林微，蓬廬客到稀。苔痕侵藥裹，山色冷吟衣。蚯蚓耕泥起，蜻蜓點水飛。坐來忘萬事，靜看宿雲歸。
遠塵 釋文珦 
忘名忘利人，傲岸孰能馴。老去身猶健，閒中樂最真。潔修松體貌，清勁竹精神。日夕常相對，無緣更有塵。
潜山風土 釋文珦 
潜爲杭古邑，漢郡屬丹陽。俗本崇勤儉，民終不寇攘。屋頭猶種木，田岸亦栽桑。頗與豳風類，吾心愛此鄉。
華陰有山行 釋文珦 
華陰有山，上與天齊。仰望莫及，雲煙朝隮。人迹罕到，群仙所棲。餐食沆瀣，乘駕虹霓。下視萬國，大倉一稊。我欲從之，恨無飛梯。何當遭逢，授以刀圭。俾我服餌，妙合天倪。髮白而黑，齒落而兒。身復少彊，靡資提携。一息萬里，匪拘東西。蓬瀛閬苑，嬉遊忻忻。納交松喬，誓無乖暌。得玄秘道，終然弗迷。
天台山 釋文珦 
天台仙聖宅，隔斷世間塵。春夏長留雪，峰巒半入雲。溪行多病淑，樵徑少逢人。欲覓誅茅地，同流儻見分。
岞崿山 釋文珦 
岞崿多奇觀，人疑是假山。松亭藏霧黑，苔壁上雲斑。棧閣凌空險，巖棲履石艱。鶴眠庭樹穩，僮汲井泉慳。鐘磬青冥上，香燈杳靄間。志圖曾舊覽，題詠未經刪。疊嶂森南面，雙溪轉北灣。飛橋攔水斷，古邑带烟閒。猿嘯穿林遠，樵聲過嶺巒。客尋清梵至，僧背夕陽還。我亦頻來此，柴門不要關。
仗錫山 釋文珦 
高寒雪竇頂，仗錫更幽深。瀑布幾年雪，清猨終日吟。四窗標郡目，片石表山心。太白誅茅後，靈蹤尚可尋。
空山  其一 釋文珦 
深山一敝廬，今是幾年居。舉世皆嫌拙，吾心獨有餘。寒苴珍芥醤，嘉核愛梅諸。樵父時同賦，多將槁葉書。
空山  其二 釋文珦 
空山一草廬，住來忘歲月。孤身同夢幻，兩鬢任霜雪。紛紛蠻觸爭，頗若大瑣屑。予雖知其然，不欲有分別。
山深  其一 釋文珦 
山深懶開門，忍饑卧風雪。忽聞簷外聲，知有崖松折。水邊盤陀石，中夜亦凍裂。西頂幽人來，清曉爲予說。
山深  其二 釋文珦 
山深寒易得，九月已蕭然。况是衰遲者，非同少壯年。玄裘如艾絮，禪榻藉蒲氈。童子燒枯葉，先教閟暖煙。
仗錫山中 釋文珦 
雨過春山薇蕨長，曉隨樵子穿雲上。貪看巖頭瀑布飛，坐來忘却青藜杖。
山中  其一 釋文珦 
世獨休分渭與涇，鴻飛祇合自冥冥。也知鬢髮變霜雪，終愛山光來戶庭。蟇傍花陰窺蛺蝶，蜾歸筠管祝螟蛉。從今萬事都拋棄，盡讀香山一藏經。
山中  其二 釋文珦 
每說遠公棲隠處，亂雲□歌石難通。不是樵夫相指引，無雲得到此山中。
山中吟  其一 釋文珦 
偶爲山中遊，遂作山中住。猿鶴盡相忘，不記山前路。架有古仙書，立言談信去。往往賾其玄，頗有會心處。乃知筌蹄作，意本在魚兔。觀象既得之，自可略章句。童豎難與言，趺坐入禪度。萬事靜中忘，不省白日莫。野雲忽飛來，宿我簷間樹。知我無所著，飄然又飛去。
山中吟  其二 釋文珦 
自爲山中人，不厭山中居。雲西最高峰，秀出如芙蕖。
山中吟  其三 釋文珦 
山房更近仙翁井，汲水僧歸秋夜永。石上行吟萬境空，白猨叫在青松頂。
山中吟  其四 釋文珦 
適俗豈吾志，歸山存杖藜。漁樵日來往，巖崖恣攀躋。惜竹改新術，滋蘭因故畦。忘機舊猿鶴，偏近座邊栖。
山中吟  其五 釋文珦 
自爲山中歸，屢見歲華易。不問眉間黄，唯觀鼻端白。水石盡成趣，漁樵或爭席。塵世未歸人，營營復何益。
山中吟  其六 釋文珦 
受性不分拏，處身常落魄。難以事王侯，唯堪友猨鶴。遂爾辭國都，終然住林壑。渴則飲澗谿，饑則茹薇藿。煙霞水石間，自得無窮樂。所歸在一死，天地爲棺槨。棄埋任從他，曾不加計度。烏鳶與螻蟻，於吾無厚薄。清泰藕華池，深知可棲託。念茲常在茲，但觀西日落。
獨山吟 釋文珦 
剡山千萬峰，維此善其獨。山中有幽人，遯世心自足。永言養靈苗，勿混凡草木。
丘壑美 釋文珦 
謝公昔高卧，遠意在蒼生。方據要路津，中孚賤浮名。出處本一致，窮達無異營。秋房斯人徒，見此丘壑情。
盤谷 釋文珦 
盤谷住來深，餘生任陸沈。自知塵外趣，消盡世間心。林靄飄成畫，風泉寫入琴。清猨亦可愛，旦莫發長吟。
邃谷 釋文珦 
邃谷居來久，寥寥絕衆喧。雲深通藥徑，草長失柴門。靜愛寒山色，閒尋野水源。清虛乃吾事，不與俗人言。
幽谷 釋文珦 
幽谷寒偏早，初秋御裌衣。山田禾未熟，徑樹葉先飛。澗淺樵夫涉，籬疎野鹿歸。不嫌生計薄，且與世人違。
谷中 釋文珦 
谷口松泉相和鳴，山蹊詰曲少人登。苦櫧一樹猿偷盡，懊殺庵居老病僧。
江上  其一 釋文珦 
煙生浦欲無，日莫潮初落。客帆何處來，又近垂楊泊。
江上  其二 釋文珦 
無柰春芳損客心，每於江上獨行吟。朝朝莫莫寒潮水，不似歸愁一度深。
溪上 釋文珦 
散策清溪岸，茅簷事事幽。燕巢春始壘，蛛網雨來收。翁媼能留客，兒童不識愁。興長歸徑晚，回首問羣鷗。
溪邊 釋文珦 
溪邊得微徑，陟險窮層巔。上有巢居人，志隠忘歲年。心靜語言寡，道在精神全。終身願相依，媿我無宿緣。明朝下山去，悵望空雲煙。
雪竇山 釋文珦 
寺在諸峰頂，寥寥遠世紛。巖飛千丈雪，門掩萬重雲。地冷春疑晚，松深日易曛。孤猨清叫月，僧向定中聞。
春谷 釋文珦 
春谷行難盡，鷄聲忽一家。溪流隨雨漲，崖樹受風斜。竹地偏生菌，桐陰正養茶。老翁年八十，不識有紛華。
薔薇洞 釋文珦 
不知建業薔薇樹，何似淮淝草木立。因入謫仙詩句裏，等閑隨處得虛名。
蘭谷 釋文珦 
猗猗谷中蘭，青青飽香露。爲語樵牧兒，莫采出山去。
題鷦鷯巢林行 釋文珦 
鷦鷯巢中林，所擇唯一枝。俛啄草間粒，自可長無饑。絕意於翺翔，其樂誠在茲。挾之上空虛，高風亦奚爲。體微力難任，飄飄竟何歸。窮達懸於天，賦予常不齊。君子識其分，小大隨所施。狂夫每爭先，虛騁不知疲。以之致高位，未免多瑕玼。靜退以爲德，此理良可推。
竹間吟 釋文珦 
維昔晉唐人，其心多愛竹。七賢子猷徒，往駕已不復。惓惓思此君，鉏雲種青玉。勁節何亭亭，清風常穆穆。質美而貌閒，對之良不俗。遂老於其間，疇能賦淇奧。
竹邊 釋文珦 
野性何曾計此身，老來方覺負初心。故山無地堪栽竹，猶傍人家看竹林。
鳳仙花 釋文珦 
何年鳳背古仙人，草木之中自化身。丹袂翠翹秋色裏，猶資沆瀣養精神。
白湛淵書來命賦綠陰 釋文珦 
化紅爲浄綠，圃樹已成陰。俯映澄淵水，清如靜者心。華滋深几席，餘潤滴衣襟。衆鳥猶知愛，皎皎遺好音。
黄葵花 釋文珦 
一入長門只淡妝，秋衣猶是舊宮黄。到頭不信君恩斷，日日傾心向太陽。
和林靜學雙蘭 釋文珦 
一本兩花新，重滋舊畹春。難教入凡夢，唯共保天真。沮溺終稱隠，夷齊又得仁。臨風如欲笑，笑著獨醒人。
聽松 釋文珦 
別駕公事閒，翦棘開三徑。天風引長松，蕭蕭滿清聽。坐石琴意真，憑闌醉魂醒。亦使山中人，悠然動歸興。
柳言 釋文珦 
彭澤門前閒草木，絲絲那向路傍生。便教繫得春風住，也與時人管送迎。
采蘭吟 釋文珦 
楚芳有幽姿，采采倏盈把。馨香滿襟袖，欲寄同心者。道遠不可求，余懷爲誰寫。佩服林下遊，自愛逸而野。
朝采卷耳行 釋文珦 
朝采卷耳，于陵于岡。取葉存根，以備酒漿。嗟我懷人，在彼遐方。閔其勤勞，寤寐弗忘。念得送我，置爾之傍。所願莫遂，徘徊彷徨。鳳遊四海，亦思其凰。毋以道遠，而易中腸。好鳥和鳴，其飛頡頏。感物增憂，泣涕沾裳。
鑒上人所居金竹青琅玕一莖 釋文珦 
瀟灑非凡種，虛空是本心。纔生一青玉，不數萬黄金。月寫孤鸞影，風傳丹鳳音。從茲護根本，會見別成林。
清谿鷺 釋文珦 
清谿雙白鷺，其羽可爲儀。潔白廼如此，那肯居洿池。志士慎厥身，濁世難縶羈。鐘鼎或愆義，寧賤而長饑。貪夫昧所從，得養非攸宜。猶鴟啄腐鼠，此鳥能笑之。
枯魚過河泣 釋文珦 
爲魚當深潜，深潜身可肥。勿以風濤便，踊躍圖奮飛。風濤或遽止，處陸胡能歸。汝骸既已腊，泣河計還非。生榮與死辱，二者相因依。富貴而亢極，後患亦豈微。功成泛五湖，鴟夷獨知幾。
翩翩春燕行 釋文珦 
翩翩春燕，厥有常心。來以春陽，去以秋陰。不爽于社，爲時所欽。玄衣濟濟，美度愔愔。差池其羽，下上其音。如服仁義，如鼓瑟琴。繕壘杏梁，銜泥柳林。宮房孔式，非僭非淫。居處齊一，淑惠且任。實生商后，匪曰凡禽。
雉朝飛 釋文珦 
春日遲遲，有雉朝飛。一雄自得，群雌相隨。自西自東，飲啄不違。牧犢採薪，見而感之。我生徒爲人，七十反無妻。嘗聞二南世，天下無鰥嫠。萬物得其所，婚姻皆以時。
山樂官 釋文珦 
嗚呼有鳥山樂官，鳴聲宛轉空林間。恐是執簧秉翟者，遺形變化之遊魂。生兮不遇聖明世，千載而下猶煩冤。遺之好音不爾聽，何如卷舌且勿言。簫韶九成集嘉瑞，當與威鳳同飛鶱。
茅茨  其一 釋文珦 
千重青嶂底，坐卧一茅茨。棲息今成樂，興亡總不知。林居獨脚鬼，壁畫九頭龜。自是山林樣，休嫌欠入時。
茅茨  其二 釋文珦 
茅茨住得安，何必府潭潭。省禍由知足，防心在不貪。衣荷同纊暖，食蘗比飴甘。清苦人休訝，山翁已慣諳。
蕭然 釋文珦 
蕭然一茅茨，遠在青山郭。歲晚倦行遊，來茲解纓絡。功名人莫笑，吾志在丘壑。試問伏轅駒，何如九霄鶴。
端居 釋文珦 
爲得近樵漁，閒尋此地居。省交長閉戶，耽靜欲焚書。自愛心情澹，人嫌禮貌疎。徑從荒草沒，衰懶不能除。
林和靖孤山舊隠 釋文珦 
抱璞肯自剖，藏之在深櫝。嗟彼荆山人，不能衛其足。生先有良貴，那愛分□祿。閒居五十年，祗著山人服。華衮有何好，此服安且燠。童鶴亦清真，梅邊伴幽獨。身後無子孫，高風許誰續。疎澹水邊螢，飛來照吟屋。
閒門 釋文珦 
閒門絕塵鞅，松栝皆肺肺。言忘見道真，靜極聞天籟。野菜寧加糝，山衣或無带。此心苟不欺，貧賤亦何害。
空廬 釋文珦 
荒徑草青青，空廬未始扃。好山皆在目，無事可勞形。已信虛空講，何妨樹石聽。悠然朝復莫，真道自相冥。
幽棲 釋文珦 
幽棲絕世紛，足以養心君。是草皆爲藥，無山不出雲。房空留鹿伴，果熟與猿分。信口成詩句，長謠到夕曛。
棲遲 釋文珦 
棲遲嚴壑間，所尚不同俗。窗下列芳蘭，門前藝修竹。崖屋夏中寒，石田秋後熟。委質於自然，陶然意常足。
雪屋 釋文珦 
風落曉空寒，茅簷一尺寬。亂聲依竹密，斜片打窗殘。絕穀炊煙斷，開門去路難。枕書眠白晝，人說似袁安。
田家 釋文珦 
田家翁媼頗自適，翁解耕耘婦能織。官中租賦無稽違，所養牛羊亦蕃息。歲時力作不徒勞，桑柘滿園禾黍高。皆因勤儉百事足，老身不復愁逋逃。兒女長成畢婚嫁，祇在東鄰與西舍。甕頭時復有新篘，親戚團欒樂情話。神前祭賽宜豊腴，家中衣飯隨精粗。縣吏下鄉雞犬盡，但願官府無追呼。
田家謠 釋文珦 
東坡粟已黄，西疇稻堪穫。農家慶豐年，茅茨舉盃酌。復喜官家用賢相，奮發天威去元惡。詔書寬徭榜村路，悍吏不來鷄犬樂。兒童牧牛捨牛舞，翁媼賽神聽神語。飲則食兮福鄉土，五日一風十日雨，萬歲千秋戴明主。
山中田舍 釋文珦 
茅簷共翠微，井臼亦相依。衣望桑麻熟，糧兼芋栗肥。山田秋賦少，村樂醉人歸。不識封侯事，王城相到稀。
靜處 釋文珦 
常於靜處著閒身，別是清虛冷澹人。禪裏斷除千種法，吟中消受一生貧。聲名豈必存編簡，林壑從來有隠淪。雲月溪山無限景，對余一一意皆真。
松竹間 釋文珦 
瘦竹老松間，閒房僅容膝。棲遲非一朝，謝遣用三術。泉落雙澗清，雲消衆山出。誰能强予遷，愛此成痼疾。
桂堂吟 釋文珦 
團團老桂陰，縹緲見雲棟。西風吹古薌，熏破幽人夢。夢破葉間清露滴，明月滿空秋一色，便跨銀蟾上穹碧。
祕書山中草堂 釋文珦 
謝客開山興，深居寄草堂。曲闌憑野色，虛牖敞晴光。路轉青林合，泉流碧澗長。群巒分向背，平楚接微茫。蘭茝含幽潔，松筠傲雪霜。玄猨啼夜月，青鶴舞朝陽。地僻煙霞古，雲深草樹凉。藤梢藏釣石，桂子落琴床。爲識禽魚性，終辭鴛鷺行。真曾脫穎出，祇作善刀藏。不愛燒金術，唯留煮石方。賦詩閒點筆，勘易靜焚香。釀酒應浮白，收茶自過黄。秋來看㓢竹，春盡課劙桑。水暖分魚種，崖寒取蜜房。人高徵士節，天動少微芒。道在名難隠，身閒樂叵量。更知齊指馬，誠足傲羲皇。蕭散氛埃表，高風不可忘。
松竹堂 釋文珦 
玉立諸君子，蒼髯十八公。有此歲寒質，胡能媚東風。勿墮長房術，勿受秦皇封。深期老此堂，長與幽人同。
松屋 釋文珦 
試問青松若箇栽，僧門祇向樹邊開。月明定有仙人過，露滴頻聞野鶴回。千歲老根成虎魄，幾尋枯幹裹莓苔。住來自得清虛味，不管流光白髮催。
茅屋 釋文珦 
道人不出山，偃卧一茅屋。獨有南山雲，時到簷前宿。
竹居 釋文珦 
簷外竹珊珊，空房住一間。無人曾到此，老子有餘閒。土蝕銅壺缺，苔滋粉壁斑。於焉自成樂，遮莫笑癡頑。
農家 釋文珦 
農家何所知，鄰里自相宜。草徑東風軟，茅簷春日遲。數鴉鳴禿樹，一犢卧荒陂。酒熟相留醉，於人不作期。
隠居二首  其一 釋文珦 
流水何嘗有競，閒雲本亦無心。靜者不殊雲水，悠然自樂山林。
隠居二首  其二 釋文珦 
任術終當死術，爲仁必得稱仁。比似榮華滅族，何如貧賤脩身。
客居多暇步過田家 釋文珦 
客寄無生事，乘閒到水東。風和禽語樂，日暖土膏融。田父稱家有，行人自屢空。殷勤留我飯，憐我不爲農。
訪山家 釋文珦 
山翁居處僻，野屋蓋茅新。自得煙霞趣，應無車馬塵。怪禽啼似鬼，古木變爲人。不是忘緣者，誰能與子親。
春曉尋山家 釋文珦 
石澗寒流不盡，茅簷宿雨初晴。幽客眠雲未起，四山鳥哢春聲。
夏日過隠人湖居 釋文珦 
軒窗臨水開，潔瑩如冰鏡。含風柳千絲，清暑荷萬柄。近結鷗鷺盟，遠寄江湖興。吾亦愛君廬，爲發滄浪詠。
宋飲冰晚過林居 釋文珦 
山晚少人行，蕭蕭隕籜聲。陽光沈樹杪，暝色起柴荆。過我論幽事，知君無宦情。虛名是何物，濁酒且須傾。
夜歸陋室 釋文珦 
蕭蕭兩鬢如凝霜，險阻艱難曾備嘗。少年氣節尚奇偉，老來事業成荒唐。盜賊紛紛安衽席，衰翁秋晚猶絺綌。明月皎皎星宿稀，夜靜入門徒四壁。四海知音今已矣，仰天太息悲風起。
江樓寫望  其一 釋文珦 
危欄朝獨倚，千里望中閒。旭日穿層浪，明霞際斷山。京華襟带裏，于越有無間。鼓枻知誰子，長歌去不還。
江樓寫望  其二 釋文珦 
晨登江上樓，周覽竟遐目。江天渺無際，清致如可匊。初日明遠峰，微煙消廣麓。平波浄如鏡，羣象印寒淥。浦溆集帆檣，長空來鸛鶩。涼風天末起，散入簷前竹。曠然適野情，誰能念幽獨。手把離騷經，閒倚闌干讀。靈均邈千載，遺音諒難續。滄浪在何處，思以濯吾足。
江樓閑望懷關內親知 釋文珦 
摇落江天欲盡秋，遠鴻高送一行愁。音書寂絕秦雲外，身世蹉跎楚水頭。年貌暗隨黄葉去，時情深付碧波流。風凄日冷湖光晚，駐目寒空獨倚樓。
憑闌 釋文珦 
清川屢縈回，石路更深窈。經月無行人，柴門閉春草。虛堂在雲際，疎磬出林杪。日日有餘閒，憑闌看飛鳥。
富春屠 釋文珦 
瓜橋路入屠山寺，山勢蜿蜒似卧龍。長者布金傳幾世，應真垂迹在前峰。連筒架壑寒泉潔，高閣凌空莫靄重。八十老僧偏念古，向余慷慨說孫鍾。
賦海上人吾廬 釋文珦 
君愛吾亦愛，居之幽且深。嘉木有餘蔭，鳴禽多好音。不知此身閒，但覺萬慮沈。自非羲皇人，何以知子心。